מועצת המוסלמים לשעבר של בריטניה

מועצת המוסלמים לשעבר של בריטניה (באנגלית: Council of Ex-Muslims of Britain) הוא ארגון ללא מטרת רווח שמהווה את הסניף הבריטי של המועצה המרכזית של מוסלמים לשעבר שהוקם בווסטמינסטר, לונדון, הממלכה המאוחדת ב-22 ביוני 2007.

 הקמה 
הארגון נוסד בווסטמינסטר, לונדון, הממלכה המאוחדת ב-22 ביוני 2007. מאז, חברי מועצת המוסלמים לשעבר של בריטניה הצהירו על כוונתם "למחות נגד מדינות העולם המוסלמי שעדיין מטילות עונש מוות על מוסלמים לשעבר בעקבות הכפירה שלהם באמונה בתוכן האסלאם", במסגרת הדין האסלאמי, השריעה, כפי שנקבע בכתבי הקודש של האסלאם. את המועצה מובילה מרים נמזי, גולה איראנית שנמלטה מהרפובליקה האסלאמית של איראן בעקבות המהפכה האסלאמית בשנת 1979, והתמודדה מאז עם איומי מוות מצד מוסלמים ברחבי הממלכה המאוחדת על רקע האקטיביזם האנטי-אסלאמי שלה.

פעילי הארגון, שרבים מהם גולים איראנים, מצהירים על התמיכה שלהם ביכולת להתנגד להשפעות האסלאם ו-"הפחדה ואיומים" מצד גורמים מוסלמים על רקע הבחירה שלהם לא להיות מוסלמים עוד. בראיון לשבועון הבריטי האקונומיסט במאי 2015 יושבת ראש הארגון נמזי הצהירה שיש להם כ-4,000 משתמשים בפורום שלהם, בעוד שחברי הארגון מסייעים למעל 350 איש בשנה, אשר "רובם התמודדו עם איומים על רקע העזיבה שלהם את אסלאם - בין אם על ידי המשפחות שלהם ובין אם על ידי מוסלמים".

 מטרות 
בהצהרת הכוונות שלה, מועצת המוסלמים לשעבר של בריטניה קובעת כי בעצם הבחירה של חברי המועצה להצהיר בגלוי על השמות והמראה שלהם, הם פועלים כ-"נציגים של כופרים רבים אחרים שחוששים להצהיר בפומבי על זהותם עקב איומי מוות שהם עתידים לקבל". חברי הארגון מצהירים על הכוונה שלהם "לשבור את הטאבו על פרישה מהאסלאם ברחבי העולם" ועל "נקיטת העמדה למען ההיגיון". בין שאר מטרות הארגון, מוצהרת ההתנגדות של מועצת המוסלמים לשעבר של בריטניה ליחסיות תרבותית ("רלטיביזם תרבותי") ולסובלנות כלפי "אמונות לא אנושיות, אפליה והתעללות בשם כיבוד אמונה או תרבות, החופש לבקר את האסלאם, איסור על הגבלות על חופש הביטוי תוך שימוש במה שנקרא "חילול קודש האסלאם", הפללה של מנהגים, כללים, טקסים או פעילויות שאינן תואמות או פוגעות בזכויותיהם וחירויותיהם של אנשים, ביטול כלל המנהגים התרבותיים המגבילים והמדכאים שמעכבים וסותרים את עצמאות האישה, את חופש הרצון שלה ואת שוויונה, הגנה על ילדים מפני מניפולציה והתעללות ואיסור על כל צורות ההפחדה והאיומים מצד גורמים אסלאמיים".

 פעילות 
ארגון מועצת המוסלמים לשעבר של בריטניה שואף לדבריו לספק "מקלט בטוח למוסלמים לשעבר בצרות, להעלות את המודעות לבעיות סביב כפירה, חילול קודש, הומופוביה, אפליה מינית וצורות אחרות של דיכוי, חוסר סובלנות ואפליה באסלאם, לארגן ולהשתתף במחאות ציבוריות ובקמפיינים מקוונים למען זכויות האדם של מוסלמים לשעבר וקורבנות אחרים של השפעות האסלאם". כחלק מהפעילויות שחברי הארגון ביצעו לאורך השנים, נכללות:

 מוסלמי לשעבר בגלל # 
ממוזער|249x249 פיקסלים|סרטון של משתתפי הקמפיין "מוסלמי לשעבר בגלל #" עם ציון הסיבות בגללן נטשו את האמונה בתוכן האסלאם, 2015
בנובמבר 2015 מועצת המוסלמים לשעבר של בריטניה השיקה את קמפיין המדיה החברתית של ההאשטאג "מוסלמי לשעבר בגלל #" (באנגלית: ExMuslimBecause#) על מנת לעודד מוסלמים לשעבר להצהיר על זהותם בגלוי כמי שכפרו באמונה באסלאם ולהסביר את הסיבות שהובילו אותם לבצע את המעשה. תוך שבועיים, נעשה שימוש של למעלה מ-1,000 פעמים בהאשטאג של הקמפיין. תומכי הקמפיין טענו כי יש לאפשר לערער ולבקר בחופשיות את האסלאם, מתנגדיו טענו שהוא "אסלאמופובי".

 השתתפות במצעד הגאווה בלונדון 

ב-8 ביולי 2017 השתתפו חברי מועצת המוסלמים לשעבר של בריטניה ויושבת ראש הארגון מרים נמזי לראשונה במצעד הגאווה בלונדון, במטרה להדגיש את העובדה ש-13 מדינות תחת שלטון אסלאמי (14 במידה ונכללים שטחים בשליטת פעילי ארגון הטרור המדינה האסלאמית) מטילות עונש מוות על הומוסקסואליות, ורבות מהן מוציאות להורג כופרים באסלאם בחוקים שלהן. לאחר מכן, הארגון היה נתון לתלונה שהגיש נגדו המסגד של מזרח לונדון , על שלטים שנשאו חברי הארגון במהלך הצעדה בטענה שהם היו "איסלאמופובים" תוך כדי "הפרת הנחיות המצעד". מגישי התלונה ציינו במיוחד את כיתוב אחד מהשלטים שהצהיר כי "המסגד של מזרח לונדון מסית לרצח של להט"ב". נמזי הגיבה כי המונח "איסלאמופוביה" משמש לרעה כדי "לבלבל ביקורת על האסלאם עם גזענות". מארגני מצעד הגאווה בלונדון פתחו לאחר מכן בחקירה בנושא, ודובר מטעמם הצהיר באומרו כי: "אם מישהו שמשתתף במצעד שלנו גורם למישהו אחר להרגיש מנודה, מופלה או מושפל, אז הוא חותר תחת העקרונות עליהם אנו פועלים ומפר אותם. קוד ההתנהגות שלנו ברור מאוד בנושא הזה... לא נסבול אסלאמופוביה".

בהמשך, המחלוקת סביב השתתפות חברי הארגון במצעד הסלימה כאשר מארגני המצעד פרסמו הצהרה דומה בחודש אוגוסט, שהובילה לתגובה חריפה מצד חברי הארגון שביקרה את המדיניות של מארגני המצעד שהאשימה אותם ב-"רלטיביזם תרבותי" ו-"פיקוח על טון שחל רק על מבקרי האסלאם ולעולם לא על מבקרי הנצרות" ו-"בהסכמה שלהם" עם "הנרטיב האסלאמיסטי שבוגד בנרדפים ומגן על הרודפים. זוהי פוליטיקה שמתגמלת בריונים ומאשימה את הקורבנות". חברי הארגון המשיכו לאחר מכן לציין אירועים של הומופוביה שבוצעו על ידי אישים מהמסגד, עליהם התנצלו מפעילי המסגד והבטיחו כי "לא יאפשרו להם לקרות שוב". הפעיל פיטר טאצ'ל, שותף לארגון של מצעד הגאווה הראשון בלונדון בשנת 1972, הביע תמיכה בפעילות של מועצת המוסלמים לשעבר של בריטניה, תוך כדי שהוא מאשר את המוניטין של המסגד של מזרח לונדון באירועים הומופוביים.

מספר אישים נוספים, כגון הפרופסור ריצ'רד דוקינס והפעיל לשעבר בארגון הטרור חזב א-תחריר מאג'יד נוואז , צידדו גם כן בחברי מועצת המוסלמים לשעבר של בריטניה, כאשר נוואז ציין שללהט"ב "יש זכות לכעוס על האסלאם". שמונה חודשים לאחר מכן, מארגני מצעד הגאווה נפגשו עם הפעילים והגיעו להסכמה כי חברי הארגון "יוכלו להשתתף שוב במצעדים עתידיים".
ממוזער|246x246 פיקסלים|העיתונאית המרוקאית והמוסלמית לשעבר זינב אל-רזאוי נואמת בוועידת הארגון על "חלוקת העולם על פי האסלאם", "הריסתן של תרבויות, שפות ולבושים לאומיים בעקבות התפשטות הפשיזם האסלאמי" ו-"הבסת הפשיזם האסלאמי", 2017

 ארגון ועידה שנתית 
מאז 2014 מועצת המוסלמים לשעבר של בריטניה מארגנת ועידה שנתית כדי לדון בנושאים הקשורים למצבם של מוסלמים לשעבר, כיצד לפתח את התנועה ברחבי העולם, מגמות של טרור אסלאמי, סיפורים אישיים של פעילים כופרים וכיצד לפעול ביחד למתנגדים השונים של אקטיביזם בקרב מוסלמים לשעבר. הוועידה של שנת 2017 הוגדרה בתקשורת המקומית כמי שהייתה "המפגש הגדול ביותר של מוסלמים לשעבר בהיסטוריה".

 התוכנית לחם ושושנים 
"לחם ושושנים" (באנגלית: Bread and Roses) או "נאנו גולסורך" (בפרסית: نان و گل سرخ) היא תוכנית טלוויזיה דו-לשונית שבועית שהוקמה על ידי חברי מועצת המוסלמים לשעבר של בריטניה. התוכנית היא בהנחיית יושבת ראש הארגון מרים נמזי והפעיל החברתי פריבורז פויה, ששואפת "לקדם חופש מחשבה ולשבור סוגיות שהן טאבו ברחבי העולם". פרק טיפוסי של התוכנית הוא באורך של כ-25 דקות, וכולל נושאים בנוגע למעמד זכויות האדם של מוסלמים לשעבר ברחבי העולם, ראיונות עם פעילים שונים, שיחה תחת הכותרת של "הפתווה המטורפת של השבוע" ועוד.

 ראו גם 
 מוסלמים לשעבר
 חוקיות כפירה באסלאם לפי מדינה
 המועצה המרכזית של מוסלמים לשעבר
 מוסלמים לשעבר של צפון אמריקה
 הוועדה המרכזית למוסלמים לשעבר
 המהפכה האסלאמית

קישורים חיצוניים

 הערות שוליים 

קטגוריה:אסלאם
קטגוריה:ביקורת